Һәр музейҙың “йөрәге”н тәшкил иткән, халҡыбыҙҙың боронғо көнкүрешен, шөғөлөн һәм кәсептәрен сағылдырған, милли кейем өлгөләре, биҙәүестәр менән таныштырған, йәшәү рәүешен беҙгә бар тулылығында еткергән экспонаттарҙың күбеһе этнография залында урынлашҡан. Бында нимәләр генә юҡ: Үҫәргән һәм Түңгәүер ырыуына хас булған ҡомартҡылар, малсылыҡ, һунарсылыҡ, игенселеккә бәйле көнкүреш әйберҙәре йә иһә кешеләр үҙҙәре тапшырған бик ҡәҙерле ҡомартҡылар. Мәҫәлән, Әбделнасир ауылынан Фәрзәнә Әлмөхәмәтова өләсәһенең 100 йыл элек һуғылған шәлен тапшырған. Аҡъярҙан Зәүхиә Илембәтованың селтәре, ҡашмауы һәм кәләбәше лә музейҙың ҡиммәтле ҡомартҡыларын тулыландыра.